**Wes-Kaap Onderwysdepartement: INGESTELDHEID VIR GROEI-PROGRAM**

**ClassDojo**

**Hoofstuk 5: Mojo verstaan alles**

Na maande se harde werk het die oomblik uiteindelik aangebreek. Mojo en Katie gaan vandag probeer om die grootste uitdaging ooit aan te pak.

“Is jy gereed, Mojo?” het Katie gevra.

Mojo keer terug moederaarde toe. Hy kan skaars sy opgewondenheid beteuel toe hy die skare vaarwel toewuif en voorberei om te lanseer.

Katie tel af: “Drie, twee, een, lanseer!” Maar dinge werk toe nie volgens plan uit nie.

“Wel,” sê Katie, “ons het ten minste ons brein laat groei deur so ŉ groot uitdaging aan te pak.”

“Ja,”sê Mojo, “miskien was hierdie uitdaging net te groot.”

Hy loop teleurgesteld terug huis toe. Daardie aand kan Mojo nie ophou dink aan die mislukte lansering nie.

“Wat help dit tog dat jou brein soos ŉ spier is?” het hy gedink, “as jy op die ou einde in elk geval misluk.” Terwyl hy probeer om dit alles te verstaan, raak hy aan die slaap.

Maar toe die son die volgende oggend sy kop uitsteek, sien Mojo dinge in ŉ ander lig. Hy haas skool toe om vir Katie te soek.

“Katie, ons moet hierdie vin se ontwerp verander, die versterkers herstel en kyk of Bruce ons stukragberekeninge kan aanpas.”

“Dis reg,” het Katie gesê, “maar ek dog jy het gesê vuurpyle is te moeilik?”

“Nee, nee, dis als nonsies,” het Mojo gesê. “Jy sien, ek het gisteraand hard gedink en probeer uitpluis hoekom dit saak maak dat jou brein soos ŉ spier is … Eerstens het ek gedink dat, as jy nie sukses behaal nie, jy net harder moet probeer. Maar dit het niks met harder probeer te doen nie. Ek het gedink mens kan enigiets regkry as jy hard genoeg werk, maar dit gaan ook nie daaroor nie. Nou dink ek die waarheid is baie eenvoudiger. Mens moet gedurig goed doen wat jou uitdaag. Dis die enigste manier om jou brein te laat groei. As jy dus leer om van uitdagings te hou, sal jy altyd groei en elke dag ŉ klein bietjie verbeter totdat jy eendag iets ongeloofliks kan doen.”

Katie het geglimlag. Sy het teruggedink aan die dag toe Mojo die skool wou verlaat omdat hy gedink het hy is nie slim genoeg nie. Nou kan niks hom keer nie!

Maar wat dink jý? Het Mojo vanaf Hoofstuk een verander? Kan enigiemand verander, nes Mojo? H’m, dís nou beslis ŉ interessante vraag.

**Die einde**